## Ruth Merino valora que l’AIReF situe la Comunitat Valenciana entre les autonomies amb menor risc d’incompliment de la regla de gasto en 2025

*** L’informe avala el compromís de la Generalitat amb la sostenibilitat financera a pesar de l’infrafinançament estructural que patix des de 2006
* La consellera d’Hisenda subratlla que la millora respon a l’esforç sostingut de la Generalitat per augmentar l’eficiència del gasto públic**

La consellera d’Hisenda i Economia, Ruth Merino, valora que l’Autoritat Independent de Responsabilitat Fiscal (AIReF) atribuïsca a la Comunitat Valenciana un risc “molt baix” d’incompliment en 2025 de la nova regla de gasto establida en el marc fiscal europeu, segons arreplega en el seu informe sobre les línies fonamentals dels pressupostos de les administracions públiques per a 2026.

La Comunitat Valenciana és, juntament amb La Rioja, l’única autonomia amb el mínim risc d’incompliment, mentres que deu comunitats autònomes presenten un risc mitjà o alt. Este reconeixement es produïx a pesar que la Comunitat Valenciana continua sent una de les autonomies més infrafinançades i, a conseqüència d’això, amb més dèficit estructural.

La previsió de l’AIReF sobre el compliment de la regla de gasto en 2025, que limita el creixement del gasto computable net de mesures fiscals al 3,2 %, es basa en la tendència descendent del creixement del gasto autonòmic (net de mesures fiscals) des de 2022, que ha passat del 9,9 % eixe any, al 5,4 % en 2024.

Este descens en el ritme de creixement del gasto computable reflectix la implementació progressiva per part de l’actual Consell de polítiques orientades a l’eficiència del gasto públic. En este sentit, cal esmentar la posada en marxa  de la Comissió Interdepartamental d’Eficiència del Gasto i les mesures de contenció i supressió del gasto superflu.

Tot i això, l’informe assenyala que la Comunitat Valenciana se situaria entre les quatre autonomies amb un dèficit superior al 0,5 % del PIB autonòmic en 2025. Esta dada, tal com ha destacat Ruth Merino, “posa de manifest que el problema estructural de la Generalitat és d’ingressos, no per gastar més que la resta”.

Esta situació evidencia la paradoxa de l’actual marc fiscal, ja que algunes comunitats autònomes tancaran l’exercici amb superàvit pressupostari a pesar d’incomplir la regla de gasto, mentres que altres, com la Comunitat Valenciana, complixen amb el límit de gasto, però estan condemnades a acabar amb dèficit i, per tant, més deute i més costos financers.

“El model actual penalitza injustament els qui gestionen amb responsabilitat el gasto, però partixen amb menys recursos i beneficia els qui ingressen més, encara que incomplisquen els criteris de disciplina fiscal”, ha assenyalat la consellera Ruth Merino.

**L’adaptació del marc fiscal, encara pendent**

Fins ara, els indicadors de referència per al compliment de l’objectiu d’estabilitat pressupostària eren el deute i el dèficit. Els dos indicadors depenen fonamentalment de la capacitat d’ingressos que tinguen les comunitats autònomes, per la qual cosa la Comunitat Valenciana, com que és una de les autonomies infrafinançades, incomplix els objectius des de fa dos dècades.

L’AIReF insistix en la necessitat d’adaptar el marc fiscal nacional a les noves regles europees abans de finals de 2025, i en la urgència d’oferir certitud a les administracions territorials. En este context, la Generalitat reitera la seua reclamació d’una reforma del sistema de finançament autonòmic que corregisca els desequilibris actuals.

“Resulta paradoxal que una de les comunitats autònomes pitjor finançades i més endeutades siga, al mateix temps, una de les més compromeses amb el compliment del nou marc fiscal”, ha conclòs Merino.

Fecha: 06/11/2025